ראובן קרופיק

ראובן קרופיק (נולד ב-22 באוגוסט 1951) הוא מנהל ישראלי, המשמש כיושב ראש בנק הפועלים. לפני כן, כיהן כמנכ"ל כלל תעשיות, ביוטכנולוגיה.

ביוגרפיה
ראובן קרופיק נולד במוזסוויל מושבה יהודית במחוז סנטה פה בארגנטינה. עלה לארץ לבד בגיל 17 מארגנטינה והגיע לפנימייה בירושלים.

הוא בעל תואר ראשון במדעי החברה (בהתמחות בכלכלה ומדעי המדינה) מהאוניברסיטה העברית בירושלים, במסגרת העתודה האקדמית; ותואר ראשון במשפטים מאוניברסיטת תל אביב. עבד כמורה לתנ"ך.

למרות שלמד כלכלה במסלול העתודה האקדמאית, בחר להתגייס אחרי מלחמת יום כיפורים לקצונה קרבית. רק לאחר שסיים את השירות הסדיר המשיך בשירות קבע ככלכלן ביחידת היועץ הכספי לרמטכ"ל. בשירות המילואים הוא התקדם עד לתפקיד מג"ד, אותו מילא מספר שנים בדרגת סא"ל.

קרופיק כיהן בעבר כמנכ"ל בכלל תעשיות ביוטכנולוגיה, יזם ומנכ"ל חברת "RDC" בע"מ, ומילא שורת תפקידים ביזמות ובהשקעות עסקיות טכנולוגיות. בין החברות בהן שימש כיו"ר והשתתף בתהליך התפתחותן, בולטות GIVEN IMAGIN, GAMIDA CELL, MEDIWOUND שהונפקו ב-3DV, NASDAQ, ORAMIR וגליל מדיקל שמוזגו לחברות גדולות. במקביל שימש כמרצה מן החוץ בפקולטה לניהול באוניברסיטת בן-גוריון בנגב.

קרופיק מכהן כדירקטור חיצוני בבנק הפועלים החל מיום 18 בפברואר 2016, והחל מיוני 2020 מכהן כיו"ר הדירקטוריון. קרופיק מכהן כיו"ר ועדת אסטרטגיה ופיתוח עסקי של הדירקטוריון, כיו"ר ועדת האשראי, יו"ר ועדת ממשל תאגידי ומחזיקי עניין, וכחבר בוועדות ניהול ובקרת סיכונים, טכנולוגיית מידע וחדשנות טכנולוגית, וכן בוועדה למעקב אחר יישום ההסדרים של הבנק עם הרשויות האמריקאיות.

קרופיק נשוי ואב לשניים.

קישורים חיצוניים
 
 ראובן קרופיק, יו״ר בנק הפועלים, בוועידת העסקים בדובאי , באתר Youtube, 6 בדצמבר 2020
 
"הבנקים פיתחו יכולות פינטק - וכולן מכוונות לשיפור השירות", ראובן קרופיק, יו"ר בנק הפועלים, באתר כלכליסט, 26 באפריל 2022

יושבי ראש בנק הפועלים
בוגרי האוניברסיטה העברית בירושלים
יזמי היי-טק ישראלים
מנכ"לים ישראלים
בוגרי אוניברסיטת תל אביב: משפטים
בוגרי העתודה האקדמית
סגני-אלופים בצה"ל
מפקדי גדודים בצה"ל
מורים בישראל
ישראלים ילידי ארגנטינה
עולים בשנות ה-1960
ישראלים שנולדו ב-1951